เริ่มขายกองอสังหาฯเอราวัณโฮเทลโกรท4เม.ย.
เอราวัณ โฮเทล โกรท (ERWPF) พร้อมซื้อขายในตลาดหลักทรัพย์ฯ 4 เม.ย. นี้ เป็นกองทุนรวมอสังหาริมทรัพย์กองแรกที่เข้าจดทะเบียนปีนี้
2 เม.ย. 2556

เอราวัณ โฮเทล โกรท (ERWPF) พร้อมซื้อขายในตลาดหลักทรัพย์ฯ 4 เม.ย. นี้ เป็นกองทุนรวมอสังหาริมทรัพย์กองแรกที่เข้าจดทะเบียนปีนี้ 
นางสาวปวีณา ศรีโพธิ์ทอง ผู้ช่วยผู้จัดการ หัวหน้ากลุ่มงานผู้ออกหลักทรัพย์ และบริษัทจดทะเบียนตลาดหลักทรัพย์แห่งประเทศไทย เปิดเผยว่า กองทุนรวมอสังหาริมทรัพย์เอราวัณ โฮเทล โกรท (ERWPF) จะเข้าจดทะเบียนและเริ่มซื้อขายในตลาดหลักทรัพย์ฯ ในหมวดกองทุนรวมอสังหาริมทรัพย์  กลุ่มอสังหาริมทรัพย์และก่อสร้าง ในวันที่ 4 เมษายน 2556 โดยเป็นกองทุนรวมอสังหาริมทรัพย์กองแรกที่เข้าจดทะเบียนในปีนี้ โดย ERWPF เสนอขายหน่วยลงทุนจำนวน 176.10 ล้านหน่วยต่อประชาชนทั่วไป ระหว่างวันที่ 15 - 22 มีนาคม  2556 ในราคาหน่วยละ 10.40 บาท รวมมูลค่าเสนอขาย 1,831.44 ล้านบาท มีบริษัทหลักทรัพย์จัดการกองทุนไทยพาณิชย์ จำกัด เป็นบริษัทจัดการกองทุน 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ จำกัด เปิดเผยว่า กองทุนรวมอสังหาริมทรัพย์เอราวัณ โฮเทล โกรท หรือ ERWPF ลงทุนในกรรมสิทธิ์ในทรัพย์สิน (Freehold) ของโรงแรมไอบิส ป่าตอง ขนาด 260 ห้อง และโรงแรมไอบิส พัทยา ขนาด 254 ห้อง ประกอบด้วยที่ดิน สิ่งปลูกสร้างและระบบสาธารณูปโภค รวมทั้งเฟอร์นิเจอร์และอุปกรณ์ต่างๆ โดยรับโอนกรรมสิทธิ์ในทรัพย์สินทั้ง 2 โรงแรมจากบริษัท ดิเอราวัณ กรุ๊ป จำกัด (มหาชน) (ERW) และมีแอคคอร์เป็นผู้บริหารทรัพย์สิน โดยโรงแรมที่กองทุนรวมเข้าลงทุนถือเป็นสินทรัพย์ที่มีคุณภาพดีและทำเลที่ตั้งที่โดดเด่นอยู่ในแหล่งท่องเที่ยวชั้นนำของประเทศ ตลอดจนผลการดำเนินงานที่เติบโตอย่างต่อเนื่อง โดยในปี 2555 โรงแรมไอบิส ป่าตอง และโรงแรมไอบิส พัทยา มีรายได้รวม สูงถึง 114.2 ล้านบาท และ 106.3 ล้านบาท 
ทั้งนี้  กองทุนรวม ERWPF จะได้รับค่าเช่าคงที่ตลอดระยะเวลาการเช่าและได้รับค่าเช่าแปรผันเพิ่มเติมตามที่กำหนดในสัญญา พร้อมการรับประกันรายได้ค่าเช่าขั้นต่ำที่จ่ายเข้ากองทุนรวมในช่วง 4 ปีแรก นับแต่วันที่กองทุนรวมเข้าลงทุนในทรัพย์สินครั้งแรกจำนวน 111.5 ล้านบาทต่อปี นอกจากการกระจายความเสี่ยงผ่านการลงทุนในทรัพย์สินต่างทำเลแล้วกองทุนรวมนี้ยังเพิ่มโอกาสในการสร้างผลตอบแทนโดยมีนโยบายชัดเจนในการเปิดประมูลหนึ่งในทรัพย์สินที่ลงทุนในทุกๆ รอบ 5 ปี และมีโอกาสที่กองทุนจะเติบโตในอนาคตจากการลงทุนในโรงแรมไอบิสของกลุ่ม ERW เพิ่มเติม โดยมั่นใจว่าการเข้าจดทะเบียนของ ERWPF ในครั้งนี้ จะเพิ่มทางเลือกการลงทุนที่ดีให้กับผู้ลงทุน
ERWPF เป็นกองทุนอสังหาริมทรัพย์ประเภทไม่รับซื้อคืนหน่วยลงทุน ไม่กำหนดอายุโครงการ และมีลักษณะโครงการแบบระบุเฉพาะเจาะจง มีนโยบายการจ่ายเงินปันผลอย่างน้อยปีละ 1 ครั้ง ในอัตราไม่น้อยกว่า 90% ของกำไรสุทธิที่ไม่รวมกำไรที่ยังไม่เกิดขึ้นจากการประเมินค่าหรือการสอบทานการประเมินค่าอสังหาริมทรัพย์หรือสิทธิการเช่าอสังหาริมทรัพย์ ประจำรอบระยะเวลาบัญชีนั้น 
ERWPF มีผู้ถือหน่วยลงทุนรายใหญ่ 3 ลำดับแรกหลัง IPO ได้แก่ บริษัท ดิ เอราวัณ กรุ๊ป จำกัด (มหาชน) ถือหน่วยลงทุน 20.00% บริษัท อเมริกันอินเตอร์แนชชั่นแนลแอสชัวรันส์ จำกัด ถือหน่วยลงทุน 7.78% และ บริษัท ไทยพาณิชย์ประกันชีวิต จำกัด (มหาชน) ถือหน่วยลงทุน 6.77%